Wara snin mingħajr swali taċ-ċinema f’Għawdex, il-pubbliku Malti u Għawdxi se jkun jista’ jmur jara film f’din il-gżira wara li din il-ġimgħa reġa’ fetħu mill-ġdid is-swali taċ-ċinema Citadel Cinemas fir-Rabat. Fi stqarrija ngħad li dan kien possibbli permezz ta’ skema ta’ finanzjament mill-Ministeru għall-Ġustizzja, Kultura u Gvern Lokali. Fl-aħħar jiem il-Ministru għal Għawdex Anton Refalo żar din iċ-ċinema u feraħ lil management għall-investiment kbir li sar f’din iċ-ċinema.  Huwa qal li permezz ta’ arranġament li sar, din iċ-ċinema se tkun qed turi l-aħħar films hekk kif jinħarġu fis-swali taċ-ċinema f’Malta. Fl-istess waqt sostna li issa hemm raġuni oħra tajba għal żjara f’Għawdex. Huwa żied jgħid li s-swali taċ-ċinema f’dan il-kumpless huma mgħamra bl-aħħar teknoloġija diġitali. Id-diriġenti taċ-ċinema qalu li din se tkun l-ewwel installazzjoni 4K fil-gżejjer Maltin u r-riżultati huma aħjar minn kull ċinema li teżisti llum. Qal li l-kuluri huma ħafna aktar vibranti u d-dettalji huma ċari ħafna u b’hekk l-udjenza se jkollha esperjenza unika f’din iċ-ċinema. Apparti dan l-udjenza se tkun qed tesperjenza sistema ta’ sound mill-aqwa. Raymond A.Grech, Direttur ta’ White Light Pictures Ltd qal li għamlu dak kollu possibbli biex joffru esperjenza uniku kemm lil Maltin u anke lil Għawdxin fis-swali taċ-ċinema tagħhom. Sostna li ħadmu qatigħ biex din il-ħolma issa saret realtà.